Predkladacia správa

	Materiál predkladá ako iniciatívny minister spravodlivosti SR v súčinnosti s Dislokačnou komisiou pre umiestňovanie štátnych orgánov v Slovenskej republike.
 
	Ministerstvo spravodlivosti Slovenskej republiky predložilo na rokovanie Dislokačnej komisie pre umiestňovanie štátnych orgánov v Slovenskej republike požiadavku na pridelenie budovy špecifikovanej v prílohe č. 1.

	Budova – bývalá Nemocnica s poliklinikou na Bezručovej ul. č. 3 v Bratislave je vo vlastníctve štátu, v správe Fakultnej nemocnice s poliklinikou akad. L. Dérera, Limbová ul. č.  5, Bratislava. Budova neslúži svojmu účelu a je pre rezort zdravotníctva v zmysle § 3 zák. č. 278/1993 Z. z.  o správe majetku štátu v znení neskorších predpisov prebytočným majetkom.

	Budova svojou architektúrou – veľké nástupné priestory, dostatočne veľké miestnosti pre pojednávacie siene, vrátane veľkej porotnej miestnosti, by plne vyhovovala po určitých úpravách umiestneniu Okresného súdu Bratislava I.

Okresný súd Bratislava I  v rámci celého Slovenska patrí podľa množstva vybavenej agendy medzi najväčšie okresné súdy. Je registrovým súdom, v ktorom v súčasnosti je zapísaných až 35 000 právnych subjektov, čo v porovnaní s ostatnými súdmi je niekoľkokrát viac.

Vzhľadom na množstvo vybavovanej súdnej agendy  má Okresný súd Bratislava I  aj primerane vyšší počet sudcov a ostatných zamestnancov. Pre rok  2002 je počet zamestnancov tohto súdu 140 osôb, z toho 35 sudcov a 105 ostatných zamestnancov .

Okresný súd Bratislava I  je od svojho vzniku v r. 1978 umiestnený v budove Krajského súdu v Bratislave, na Záhradníckej ul. č. 10 (Justičný palác). Nárast počtu podaných, ako aj počtu vybavených veci v posledných rokoch spôsobil, že priestory, ktoré boli vyčlenené na používanie okresnému súdu sú nedostatočné. Problémy sú s prideľovaním pojednávacích miestností pre jednotlivých sudcov tak, aby pre každého sudcu – senát bola zabezpečená pojednávacia miestnosť na dva pojednávacie dni v týždni.

Krajský súd v Bratislave ako správca budovy Justičného paláca má nedostatok priestorových možností na svoju činnosť, vzhľadom na umiestnenie Justičnej pokladnice, ktorá bola zriadená zák. č. 65/2001 Z. z. o správe a vymáhaní súdnych pohľadávok ako centrum na vymáhanie všetkých pohľadávok zo súdov v Slovenskej republike. Od 1.1.2003 bude Krajský súd v Bratislave pôsobiť aj ako azylový súd, čo predstavuje nárast počtu zamestnancov o 57 osôb (20 sudcov + 37 zamestnancov).

Z uvedených dôvodov, najmä v záujme vytvorenia vhodných podmienok pre prácu súdu, riadneho výkonu súdnej moci, dôstojnosti pojednávania Okresného súdu Bratislava I, považujeme za nevyhnutné získanie vhodných nových priestorov. Uvedené kritériá budova na Bezručovej ul. č. 3  v Bratislave v plnom rozsahu spĺňa.

Pred zasadnutím Dislokačnej komisie bolo rokovanie ministrov zdravotníctva SR a spravodlivosti SR, ktorého predmetom bol bezodplatný prevod správy majetku štátu -  budovy na Bezručovej ulici č. 3 v správe Fakultnej nemocnice s poliklinikou akad. L. Dérera v Bratislave,  na Okresný súd Bratislava I.

Minister zdravotníctva zaujal k požiadavke Ministerstva spravodlivosti SR negatívne stanovisko. Podľa jeho vyjadrenia je zámerom rezortu zdravotníctva odpredaj budovy a zo získaných finančných prostriedkov vykonať rekonštrukciu Fakultnej nemocnice s poliklinikou L. Dérera, alebo odovzdať budovu na poskytovanie sociálno – zdravotníckych služieb.

Dislokačná komisia pre umiestňovanie štátnych orgánov v Slovenskej republike k veci zaujala jednoznačné stanovisko a odporúča vykonať prevod správy majetku v prospech žiadateľa a so stanoviskom a zámermi rezortu zdravotníctva nesúhlasí. V prevodu majetku podľa stanoviska ministerstva zdravotníctva by sa jednalo o prevod majetku štátu do vlastníctva samosprávy, pričom tento prevod musí byť odplatný. Správca Fakultná nemocnica s poliklinikou  akad. L. Dérera v Bratislave budovu už  3 roky nevyužíva na plnenie úloh v rámci predmetu svojej činnosti a ani v budúcnosti s jej využívaním neuvažuje a podľa § 3 zákona č. 278/1993 Z. z. o správe majetku štátu je budova pre správcu prebytočným majetkom. V súlade s citovaným zákonom je správca povinný takýto majetok písomne ponúknuť štátnej rozpočtovej organizácii alebo štátnej príspevkovej organizácii.  V prípade, že o prevod správy prebytočného majetku štátu prejaví záujem štátna rozpočtová alebo štátna príspevková organizácia, prevod správy majetku je podľa § 9 cit. zákona vždy bezodplatný a tieto subjekty majú na prevod prednostné právo. 

	Vzhľadom na negatívne stanovisko Ministerstva zdravotníctva SR, ako aj správcu Fakultnej  nemocnice s poliklinikou  akad. L. Dérera v Bratislave a nevyhnutné potreby na plnenie úloh súdnictva sa navrhuje, aby minister spravodlivosti SR predložil na Ministerstvo financií SR návrh na odňatie správy nehnuteľného majetku štátu – budovy na Bezručovej ul. č. 3 v Bratislave podľa § 3 ods. 5 cit. zákona a určenie nového správcu – Okresný súd Bratislava I.

Predložený návrh je v súlade so stanoviskom Dislokačnej komisie pre umiestňovanie štátnych orgánov v Slovenskej republike.